Szám: 1- 6/2016.

3. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2016. május 26-i rendes, nyilvános ülésére**

**Tárgy:** A közterületek elnevezéséről és a házszámozásról szóló önkormányzati rendelet módosítása

**Tisztelt Képviselő-testület!**

Magyarország helyi önkormányzatiról szóló 2011. évi CLXXXIX. törvény 143.§ (3) bekezdésében foglaltak szerint a települési önkormányzat képviselő-testülete felhatalmazást kapott, hogy rendeltben állapítsa meg a házszám-megállapítás szabályait.

Az állami és önkormányzati nyilvántartások együttműködésének általános szabályairól szóló 2013. évi CCXX. törvény felhatalmazó rendelkezéseinek módosításával a Kormány felhatalmazást kapott az egységes címszabvány és az országos szinten egységes címkezelés szabályainak kormányrendeleti szintű szabályozására, ezzel pedig lehetővé vált a lakcímnyilvántartáson, az ingatlan-nyilvántartáson, valamint a posta nyilvántartásán alapuló központi címregiszter (KCR) létrehozása és működtetése. A központi címregiszterről és a címkezelésről szóló 345/2014. (XII. 23.) Kormányrendelet (a továbbiakban: Korm. rendelet) egyrészt meghatározza azon ingatlanok körét, amelyeknek címmel kell rendelkezniük, másrészt meghatározza a címképzés - ezen belül a házszám megállapításának - folyamatát, valamint a KCR-be bejegyzett cím módosításának és törlésének szabályit. A Korm. rendelet értelmében a nyilvántartás naprakészen tartásáról a jegyző, mint címképzésért felelős szerv gondoskodik.

A közterületek elnevezését és a házszám-megállapítás szabályait Zalaszentgrót város közigazgatási területét illetően a közterületek elnevezéséről és a házszámozásról szóló 14/2013. (IV.26.) önkormányzati rendelet (továbbiakban Rendelet) szabályozza a megalkotásakor hatályban lévő jogszabályokra figyelemmel.

A KCR a felállítását követően egységes adatbázisként kiszolgálja mind a lakcímnyilvántartást, mind az ingatlan-nyilvántartást. A felhatalmazás alapján a jogalkotó szigorúan meghatározta az egyes címelemekre vonatkozó szabályokat, mely pedig több ponton eltérnek a Rendeletben foglaltaktól, illetve a közterület elnevezés, a házszám képzésének gyakorlatától. A Korm. rendelet kiszélesíti azon ingatlanok körét, amelyeknek címmel kell rendelkeznie, továbbá pontosítja a közterület elnevezés szabályait. Kötelezővé teszi a közterület jelleg használatát és tételesen felsorolja a választható jellegeket, emellett nem engedi meg a tetőtér használatát emelet helyett. A Rendelet módosítását a hivatkozott jogszabályoknak való megfelelés indokolja, amelyet az alábbiakban részletezek:

* Közterület elnevezése során a Korm. rendeletben foglalt szabályok irányadóak, így ezen követelmény rögzítése szükséges.
* A házszám megállapításnál az alátörés megszűntetésre kerül a Kormányrendeletnek megfelelően, valamint a Korm. rendelet szerinti metodika beépítése indokolt a telekmegosztás során kialakuló telkek számozásának újraszabályozásával.
* A házszám megállapításáról szóló értesítésnél az érintetteken kívüli tájékoztatás okafogyottá vált, így ezen szabályozás módosítása szükséges.
* A jogalkotásról szóló 2010. évi CXXX. törvény értelmében a magasabb szintű jogszabályban foglaltak önkormányzati rendeletben történő ismétlése csak korlátozott körben engedélyezett. Ezen okból az új kormányrendeletben meghatározott értelmező rendelkezések, és a címképzésre vonatkozó az önkormányzati rendeletben és a Korm. rendeletben előforduló duplikációk megszűntetése valósul meg a hatályon kívül helyezéssel.

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a Tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelettervezet módosítása igazodik a központi jogszabályokhoz. A rendelet módosítása környezeti és egészségi hatással nem jár.

A rendeletalkotás szükségessége, a jogalkotás elmaradásának várható következményei:

A rendeletmódosítás a magasabb szintű jogszabályokkal való összhang megteremtését szolgálja.

A rendeletmódosítás alkalmazásához szükséges személyi, szervezeti, tárgyi és pénzügyi feltételek rendelkezésre állnak.

Összességében megállapítható, hogy a rendelet megalkotása nem keletkeztet lényegi többletfeltételeket a korábbiakhoz képest.

A fentiek alapján javaslom a közterületek elnevezéséről és a házszámozásról szóló önkormányzati rendelet módosításáról szóló 14/2013. (IV. 26.) önkormányzati rendelet módosítását.

A Gazdasági és Városfejlesztési Bizottság az előterjesztést a 2016. május 19-én tartott ülésén megtárgyalta és az …./2016. (V. 19.) számú határozatával javasolja Zalaszentgrót Város Önkormányzat Képviselő-testületének a rendelettervezet elfogadását.

A Pénzügyi és Ügyrendi Bizottság az előterjesztést a 2016. május 19-én tartott ülésén megtárgyalta és az …./2016. (V. 19.) számú határozatával javasolja Zalaszentgrót Város Önkormányzat Képviselő-testületének a rendelettervezet elfogadását.

Kérem a tisztelt Képviselő-testületet, hogy az előterjesztést szíveskedjen megtárgyalni, és a módosító rendelettervezetet az I. számú melléklet szerinti tartalommal elfogadni.

**Zalaszentgrót**, 2016. május 13.

|  |  |
| --- | --- |
|  | **Baracskai József****polgármester** |

A határozati javaslat a törvényességi előírásnak megfelel.

|  |  |
| --- | --- |
|  | Dr. Simon Beátajegyző |

1. melléklet

**Zalaszentgrót Város Önkormányzata Képviselő-testületének**

**.../2016. (V. ...) önkormányzati rendelete**

**a közterületek elnevezéséről és a házszámozásról**

**szóló 14/2013. (IV. 26.) önkormányzati rendelet módosításáról**

Zalaszentgrót Város Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. törvény 51. § (5) bekezdésében, valamint a 143. § (3) bekezdésében foglalt felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva, a közterületek elnevezéséről és a házszámozásról szóló 14/2013 (IV. 26.) önkormányzati rendelet módosításáról a következőket rendeli el:

**1. §**

(1) Zalaszentgrót Város Önkormányzata Képviselő-testületének a közterületek elnevezéséről és a házszámozásról szóló 14/2013. (IV. 26.) önkormányzati rendeletének (a továbbiakban: Rendelet) 3.§ (1) bekezdése helyébe a következő rendelkezés lép:

„3.§ (1) bekezdés

Zalaszentgrót város területén található házszámozandó ingatlanok címképzéséhez szükséges közterületeket el kell nevezni, a központi címregiszterről és a címkezelésről szóló 345/2014 (XII.23.) Korm. rendelet (továbbiakban K.r.) figyelembe vételével.”

(2) A Rendelet 3.§ (3) bekezdése helyébe a következő rendelkezések lép:

„3.§ (3) bekezdés

A közterület elnevezése előtagként a közterület nevéből, utótagként a K.r. 1. sz. mellékletében tételesen felsorolt jellegből áll.”

**2. §**

(1) A Rendelet 9.§ (5) bekezdésében szereplő „vagy új megosztás esetén a szélesebb közterület soron következő házszámát kell kapnia, esetleges alátöréssel.” szövegrész hatályát veszti.

(2) A Rendelet 9.§ (6) bekezdése helyébe a következő rendelkezés lép:

„9.§ (6) bekezdés

A kialakult számozás után megosztott ingatlan eredeti sorszáma nem szűnik meg, az újonnan kialakított telek számának megfelelően, a számsor növekedésének irányában kiegészül egy vagy több nem ékezetes, egyjegyű nagybetűvel A-tól Z-ig, a házszám mögé írva.”

**3. §**

A Rendelet 11.§ (2) bekezdése helyébe a következő rendelkezés lép:

„11.§ (2) bekezdés

Telekegyesítés után az ingatlanok házszámát össze kell vonni. A házszámot úgy kell feltüntetni, hogy az egyesítéselőtti legalacsonyabb és legmagasabb számot kötőjellel kell összekötni.”

**4. §**

A Rendelet 12.§ helyébe a következő rendelkezés lép:

„12.§

A házszám megállapításáról szóló értesítést az érintett ingatlannal rendelkezni jogosultakon túl közölni kell az adott ingatlanon lakóhellyel illetve tartózkodási hellyel rendelkező személyekkel is. „

**5. §**

A Rendelet 2.§-a, 11.§ (1) és 15.§ (4)-(6) bekezdései hatályukat vesztik.

**6. §**

1. E rendelet kihirdetését követő napon lép hatályba és a hatályba lépést követő napon hatályát veszti.
2. E rendelet rendelkezéseit a folyamatban lévő ügyekben is alkalmazni kell.

|  |  |
| --- | --- |
| ***Baracskai József******polgármester*** | ***Dr. Simon Beáta******jegyző*** |

A rendelet 2016. ………………... napján kihirdetésre került.

|  |  |
| --- | --- |
| ***Baracskai József******polgármester*** | ***Dr. Simon Beáta******jegyző*** |